SKRIFTLIG FORESPØRGSEL E-3081/02

af Erik Meijer (GUE/NGL) til Kommissionen

(28. oktober 2002)

Om: Omgåelse af amerikansk lovgivning gennem indførelse i EU af opbevaringspligt for elektronisk kommunikationsudveksling

1. Har Kommissionens formand den 16. oktober 2001 modtaget en beretning fra den amerikanske præsident, hvori et tilbud, som Rådets formandskab havde forelagt den 27. september 2001 for at nå frem til et bedre samarbejde om bekæmpelse af terrorisme, blev hilst meget velkommen med henblik på at foreslå EU foranstaltninger vedrørende data retention (dataopbevaring), dvs. lagring af elektroniske kommunikationsdata med det formål, at det i de derpå følgende måneder eller år kan kontrolleres, om de pågældende data er blevet benyttet i kriminelt eller terroristisk øjemed, eller til at opspore afsendernes opholdssted?

2. Er det Kommissionens opfattelse, at dette ønske fra amerikansk side har spillet en rolle i den holdning, som Rådet den 28. januar 2002 gav udtryk for, og som gik ud på, at det i forslag til direktiv om behandling af personoplysninger og beskyttelse af privatlivets fred i den elektroniske kommunikationssektor (C5-0028/2002) omhandlede forbud mod dataopbevaring til andre formål end fakturering blev ophævet, hvorved Rådet har fået mulighed for at forelægge forslag om data retention i en periode på mellem 12 og 24 måneder?

3. Kan Kommissionen bekræfte, at præsident Bush har anmodet Kommissionen og Rådet om at pålægge europæiske virksomheder forpligtelser, som ikke kan indføres i præsidentens eget land på grund af gældende lovgivning i USA? Hvad er Kommissionens holdning til dette modsætningsforhold?

4. Kan det tænkes, at amerikanske retsinstanser gennem udveksling af data med Europa forsøger at få adgang til kommunikationsdata, som de ellers ikke kan få adgang til på grund af lovgivningen i USA? Finder Kommissionen det på sin plads, at der via denne europæiske omvej indhentes og oplagres data til fordel for et land, som ikke selv må indsamle sådanne data?

5. Deler Kommissionen foruroligelsen blandt amerikanske og europæiske borgerrettighedsorganisationer, der betragter forslagene som værende i strid med de borgerlige rettigheder, og som i en skrivelse til formandskabet har udtalt sig i følgende vendinger om den amerikanske præsidentens anmodning om at

indføre dataopbevaring: While we support the president's efforts to take appropriate steps to reduce the risk of terrorism and to protect public safety, we do not believe that this proposal is appropriate nor necessary? (vi tilslutter os præsidentens bestræbelser på at træffe de nødvendige foranstaltninger til at mindske risikoen for terrorisme og beskytte den offentlige sikkerhed, men vi mener, at forslaget er uegnet hertil og tilmed unødvendigt.)

6. Hvilken rolle spiller ovennævnte indsigelser ved den endelige udformning af et eventuelt rammedirektiv om data retention? Hvad er den aktuelle situation i dette anliggende?

Svar afgivet på Kommissionens vegne af af Erkki Liikanen

(10. december 2002)

1. Ja, Kommissionen har fra præsident Bush modtaget et brev, dateret den 15. oktober 2001, som indeholder flere forslag til samarbejde om bekæmpelse af terrorisme, heriblandt også spørgsmålet om dataopbevaring i forbindelse med ændring af den relevante lovgivning.

2. I overensstemmelse med ønsket om at opnå et højt beskyttelsesniveau for personlige data i Fællesskabet, har Kommissionen under hele den fælles beslutningsproces i forbindelse med direktiv 2002/58/EF om privatlivets fred og elektronisk kommunikation(1) indtaget det standpunkt, at den almindelige forpligtelse til at slette trafikdata, når de ikke længere behøves til kommunikations- eller faktureringsformål, skal fastholdes. Det betyder dog ikke nogen forringelse af mulighederne for at behandle trafikdata med den enkeltes samtykke, idet de faktisk er blevet udvidet i det nye direktiv. Samtidig er de nuværende grænser for, hvornår medlemsstaterne kan indskrænke rettigheder og forpligtelser i henhold til direktivet, hvis det er særlig nødvendigt af hensyn til den nationale sikkerhed eller for at kunne forebygge, udforske, påvise og retsforfølge kriminelle handlinger, også bibeholdt, selv om de er underkastet betingelser, der nu udtrykkelig nævnes i direktivet, herunder en efterprøvning af, om indskrænkningen er nødvendig, passende og rimelig i et demokratisk samfund. På Rådets opfordring har Kommissionen og Parlamentet accepteret, at opbevaring af data i et begrænset tidsrum nævnes som et af eksemplerne på mulige foranstaltninger. Denne henvisning til dataopbevaring er dog hverken et krav om at indføre en sådan opbevaring eller en tilladelse til de medlemsstater, der ønsker at indføre sådanne foranstaltninger. Kommissionen er ikke i stand til at bedømme, hvordan den amerikanske henvendelse vil påvirke Rådets holdning, og henviser derfor det ærede medlem til Rådet.

3. Det er uklart, om det amerikanske retssystem fører til et mere begrænset udbud af trafikdata i USA. I USA synes der ikke at foreligge nogen generel forpligtelse til at opbevare trafikdata af hensyn til retshåndhævelsen, men der er heller ikke nogen generel forpligtelse til at slette indsamlede data, som ikke længere behøves til tjenesteydelses- eller faktureringsformål.

4. Som det ærede medlem antyder, kan det ikke udelukkes, at de amerikanske myndigheder i kraft af forpligtelser, som er blevet indført i Unionen, kan få adgang til trafikdata, der ellers ikke ville være tilgængelige inden for deres eget retssystem.

5. Kommissionen er i fuld gang med at sikre overensstemmelsen mellem databeskyttelsen, privatlivets rettigheder og retshåndhævelsen. Kommissionen prøver for øjeblikket på grundlag af sine beføjelser inden for de nuværende institutionelle rammer i videst muligt omfang at få klarlagt, hvordan nationale foranstaltninger bedst kan forenes med forskrifterne i Fællesskabets lovgivning, den europæiske menneskerettighedskonvention og charteret om fundamentale rettigheder.

6. Kommissionen deltager i nogle af Rådets drøftelser af spørgsmålet om almindelige bestemmelser for opbevaring af trafikdata. På nuværende stadium opfordrer Kommissionen til dialog herom med alle berørte parter og mener, at det endnu er for tidligt at drage konklusioner med hensyn til, om der er behov for en lovgivning på unionsplan, hvad en hvilken som helst medlemsstat under henvisning til den tredje grundpille kan foreslå i Rådet. Hvis der fremsættes forslag til bestemmelser for opbevaring af trafikdata, må Kommissionen sikre, at de er i overensstemmelse med Fællesskabets lovgivning, ikke mindst med det nye direktiv om privatlivets fred i den elektroniske kommunikationssektor, under hensyntagen til grænserne for Fællesskabets handlefrihed på dette område.

(1) Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikaitonssektor, EFT L 201 af 31.7.2002.